RANSKAN TALON OSAKKAIDEN KOKOUS  2.2.2007

Paikka: Sari & Harri, Hiihtomäentie 35 A 1, Herttoniemi
Läsnä: Harri, Leena, Markku, Martin, Outi, Pekka, Pirkko ja Sari
Poissa: Anneli, Bert, Björn ja Bror 

1# Kokouksen avaus 
Sari avasi kokouksen ja toivotti läsnäolijat tervetulleeksi.

2# Puheenjohtajan ja sihteerin valinta 
Valittiin Sari kokouksen puheenjohtajaksi ja Harri kokouksen sihteeriksi.

3# Esityslistan hyväksyminen 
Hyväksyttiin Harrin ennakkoon lähettämä esityslista. Kohdassa #9 Muut asiat päätettiin lisäksi käsitellä seuraavat asiat:
-	talomaksut 2007
-	osuuden myynti ja myyntihinnan määräytyminen sekä etuosto-oikeus
-	talon hankinnat

Todettiin Brorilta ennen kokousta tulleet kommentit kokouksessa käsiteltäviin asioihin.

4# Kokouskäytännöstä sopiminen
Päätettiin ryhtyä pitämään säännöllisesti vuosittaista osakkaiden talokokousta, jossa käsitellään talon isännän ennakkoon lähettämän esityslistan mukaiset asiat. Päätettiin että kokouksen ajankohta on kunkin vuoden helmikuun ensimmäinen perjantai. Vakioasialistaan kuuluvia asioita ovat:
-	kokouksen avaus
-	puheenjohtajan ja sihteerin valinta
-	esityslistan hyväksyminen
-	talon isännän katsaus talon käyttöön ja varaustilanteeseen
-	rahastonhoitajan katsaus taloudelliseen tilanteeseen ml. edellisen vuoden tilit
-	talon käyttömaksut ko. vuodelle
-	talon käyttöön ja pelisääntöihin liittyvät ajankohtaiset asiat (varausjärjestelmä, remontit, hankinnat ym.)
-	talon isännän ja rahastonhoitajan valinta ko. vuodelle
-	muut asiat

5# Isännän katsaus: talon käyttö ja varaustilanne 
Harri kertoi talon käyttöasteesta. Harrille ei välttämättä tule tarkkaa tietoa varauksen toteutumasta (lopulliset päivät, henkilömäärä). Tässä Harrin kooste kolmelta viime vuodelta (löytyi kokouksen jälkeen):

vuosi	varauksia, kalenteriviikkoa	varauksia, vuorokausia	henkeä, yhteensä	
2004	20	135	57	
2005	15	106	46	
2006	14	93	36	
 
6# Taloudellinen tilanne ja tilit 
Martin esitteli Ranskantalon talouden ja tilit (2002-2006, liitteenä). Tileillämme Suomessa ja Ranskassa oli vuoden 2006 lopussa yhteensä 3880 euroa. Ranskan tililtä vuotuiset kulut ovat noin 400 €/vuosi (vesi, sähkö) ja kotimaan tililtä noin 1100 €/vuosi (verot, vakuutus). Nykyisillä käyntimaksuilla ja varausasteella plussaa pakollisten menojen jälkeen jää noin 750 euroa vuodessa.

Ranskan tilin osalta ongelmana on, ettei tiliotteita pyynnöstä huolimatta saada Suomeen ja ettei verkkopalvelu pelaa. Vuonna 2006 saatiin sähköstä palautusta 208 euroa ja toinen veroista jäi maksamatta laskun puuttuessa (siirtyy maksettavaksi vuonna 2007).

Todettiin ettei käyntimaksutilityksistä usein ilmene montako kävijää talolla on ollut eikä minkä suuruisia hankintoja on tehty ja vähennetty käyntimaksuista. 

Päätettiin ottaa käyttöön vierailulomake, johon talon käyttäjä kirjaa käynnin aikana/jälkeen kävijät, käyttövuorokaudet, sähkölukemat (alku-loppu), vesilukemat (alku-loppu), havaitut viat/korjaustarpeet, käyntimaksun ja tehdyt hankinnat. Lomakkeen täyttävät sekä osakkaat että muut vierailijat. Ulkopuolisten vierailijoiden osalta käynnin isäntä (siis osakas jonka ystävistä kyse) huolehtii lomakkeen antamisesta ja palautuksesta esim. avaimen luovutuksen ja palautuksen yhteydessä. Lomake lähetetään tiedoksi isännälle ja rahastonhoitajalle. Sovittiin että Sari ja Harri tekevät lomakepohjan ja lähettävät sen osakkaille.

7# Keskustelua varausjärjestelmästä, varauslistasta ja vieraista talolla

a) Vierailijat
Oltiin yhtä mieltä siitä, että ulkopuoliset vierailijat ovat hyödyksi talon ylläpidon näkövinkkelistä (käyttömaksut, talosta huolenpito). Todettiin yhdessä, ettei Harrin ehdotusta sanktiomaksusta viime hetken peruutuksille ole syytä ottaa käyttöön.

b) Varausjärjestelmä ja varauksen vahvistus
Päätettiin muuttaa nykyistä varauskäytäntöä ja ottaa käyttöön ns. rullaava talon varausjärjestelmä, jossa on seuraavat pelisäännöt:

-	Isäntä ylläpitää edelleen varauslistaa ja tiedottaa muutoksista.

-	Alle 4 kuukauden päähän osakas voi tehdä varauksen varauslistassa vapaana olevalle ajankohdalle ilmoittamalla siitä isännälle ja muille osakkaille. Varaus astuu voimaan heti.

-	Osakas voi esittää varaustoiveensa jo aiemminkin. Tällöin hän ilmoittaa varaussuunnitelmastaan sähköpostilla muille osakkaille ja ellei muilla ole suunnitelmia ko. ajankohdalle, varaus astuu voimaan. Reagointiaika muilla osakkailla on 2 viikkoa. Jos osakkailla on päällekkäisiä suunnitelmia, selvittävät he ne keskenään.

-	Pääsiäisen ja keskikesän (juhannus – heinäkuun loppu) osalta noudatetaan em. pelisääntöjen lisäksi vuorotteluperiaatetta. Tämä tarkoittaa, että viimeksi talolla ko. ajankohtana ollut luovuttaa päällekkäisten varaussuunnitelmien sattuessa vuoron ”automaattisesti” toiselle.

-	Vierailijat: 3 kuukautta etukäteen vierailija tai isäntänä toimiva osakas voi tehdä varauksen vapaalle ajankohdalle ilmoittamalla siitä isännälle ja muille osakkaille. Varaus astuu voimaan heti. Vieraalle voi kysyä varausta jo aiemmin lähettämällä sähköpostikyselyn isännälle ja muille osakkaille. Varaus astuu voimaan 2 viikon reagointiajan jälkeen, jos kellään osakkaalla ei ole suunnitelmia ko. ajankohdalle. (Osakkaat voivat toki ilmoittaa, että omat lomasuunnitelmat ovat kesken, jolloin vierailijan varausta ei vahvisteta. Varaus vahvistetaan 3 kk ennen matkaa, jos ajankohta on edelleen vapaa) .

8# Isännän vaali
Valittiin Harri jatkamaan talon isännän tehtävää seuraavaan vuosikokoukseen 2008 asti.

Valittiin Martin jatkamaan rahastonhoitajan tehtävää seuraavaan vuosikokoukseen 2008 asti.

9# Muut asiat
Talomaksut 2007: Päätettiin pitää talon käyntimaksut ennallaan (taksat päivitetty viimeksi 23.5.2004):

	osakas (€ / pv)	vieras (€ / pv)	huom.	
aikuinen	3,00	12,00	osakkaan kanssa asuva vieras maksaa osakkaan taksan mukaan	

lapsi	
1,50	
6,00	
lapsi = 0-17 v	

seurue	
12,00	
48,00		

+ sähköstä	
0,2 € x kulutus [kWh]	
0,2 € x kulutus [kWh]	
kulutus [kWh] = (loppulukema [kWh] – alkulukema [kWh])	

Keskusteltiin osakkaiden lasten käyntimaksuista. Osakkailla on ollut asiasta kaksi erilaista näkemystä 18 vuotta täyttäneiden lasten osalta: (1) lapset maksavat osakashinnan mukaan, (2) lapset maksavat vierashinnan mukaan. Läsnäolijoiden enemmistö piti jälkimmäistä näkemystä (vierashinnan maksaminen) ”nykykäytäntönä”, eikä sitä haluttu tässä vaiheessa muuttaa.

Jatkoa ajatellen maksujen soveltamiseen nähtiin seuraavat kolme vaihtoehtoa (näihin lienee syytä palata viimeistään seuraavassa vuosikokouksessa):

Vaihtoehto 1. Alempi osakashinta koskee vain osakkaita ja osakkaan kanssa samaan aikaan talolla olevia perheenjäseniä, sukulaisia tai muita vieraita. Jos osakkaan lapset vierailevat talolla ”omin päin”, maksavat he ei-osakashintaa. Sama periaate koskee myös osakkaan puolisoa, jos tämä ei ole osakas.

Vaihtoehto 2. Osakkaan lapset maksavat aina iästään riippumatta osakashinnan mukaan. Lasten perheenjäsenet/seuralaiset maksavat ei-osakashintaa.

Vaihtoehto 3. Osakkaan lapset voivat maksaa osakashintaa, jos osakas ei ole käyttänyt/käytä ko. vuonna ns. yksinoikeusviikkoaan. 

Osuuden myynti, myyntihinnan määräytyminen sekä etuosto-oikeus: Keskusteltiin osuuden myyntiin liittyvistä asioista. Monen yksityiskohdan osalta tilanne on epäselvä eikä mitään päätöksiä haluttu tai voitu tehdä. ”Faktoja” ovat seuraavat (Sari tarkisti osakassopimuksen sisällön kokouksen jälkeen):
-	Talon tulevat osakkaat (11 henkeä) ovat allekirjoittaneet osakassopimuksen 1.1.1990. Björn on liittynyt mukaan tämän jälkeen. Sari, Outi ja Bror eivät ole allekirjoittaneet ko. sopimusta.
-	Osakassopimuksen mukaan osakkailla on myytävään osuuteen etuosto-oikeus, jos siirto tapahtuu muulle kuin osakkaan lapselle. Osuuden lunastushinta on osakassopimuksen mukaan ”osuuden arvo sopimuksen allekirjoitushetkellä lisättynä kartutetuilla lisävaroilla, jota on lisätty vuosittain Suomen elinkustannusindeksin suuruisella arvonlisäyksellä”.
-	Osakassopimus on käännetty ranskaksi ja annettu notaarille kaupanteon yhteydessä.
-	Osuuden myynnin vahvistaminen edellyttää, että ranskalainen notaari vahvistaa kaupan ja että rahat kierrätetään notaarin kautta.
-	Sarin ostaessa oman osuutensa muut osakkaat allekirjoittivat notaarin pyynnöstä vakuutuksen, jossa ilmoittivat etteivät käytä etuosto-oikeuttaan.

Epäselvää on mm.:
-	Mikä on osakassopimuksen juridinen sitovuus Suomessa ja/tai Ranskassa? 
-	Mikä on osakassopimuksen merkitys kaupanvahvistuksessa? (Sari tarkisti jälkikäteen talon kauppakirjan vuodelta 1990, eikä siinä Sarin ymmärryksen mukaan ole viittauksia ko. osakassopimukseen).

Pohdittavaksi jäi mm.:
-	Pitäisikö meidän nykyisellä osakasporukalla käydä läpi osakassopimuksen sisältö ja päivittää/korjata sisältöä tarpeen mukaan (esim. osuuden myyntihinnan määräytyminen)? Uusi osakassopimus korvaisi vanhan.
-	Pitäisikö osakassopimuksen juridista sitovuutta selvittää? 
-	Voitaisiinko Suomeen perustaa juridinen toimija (esim. Oy), jonka nimiin osuudet siirrettäisiin (Oy ostaisi osuudet ja kauppa vahvistettaisiin Ranskassa)? Tämä voisi helpottaa esim. osuuksien myyntiä tai siirtoa lapsille.
-	Pitäisikö etuosto-oikeuspykälän olemassaolo selvittää? Jos sellaista ei enää ole eikä notaari huomioi osakassopimusta, voisi osakas myydä osuutensa muita kuulematta kelle tahansa mihin tahansa hintaan.

Hankinnat: Keskusteltiin lyhyesti ensin remonttitarpeista. Kannatusta sai ajatus vessan rakentamisesta yläkertaan nykyisen kylpyhuoneen kanssa samaan linjaan. Vessan katsottiin parantavan yläkerran makuuhuoneiden käytettävyyttä ja monihenkisten vierailijaporukoiden viihtyvyyttä. Vessaan ei tarvitsisi tehdä vesieristeitä, mahdollisena ongelmana voisi olla veden paineen riittävyys. Toinen kannatusta saanut remonttikohde on sisäpihan julkisivun ja pation kunnostus. Tässä toteutuksen ongelmana näyttää olevan tekijöiden löytäminen ja tarjousten saaminen (esim. Ylä-Anttiloiden tarjouspyyntöön ei koskaan saatu vastausta). Asiaa voisi avittaa jos talolla olisi (ranskankielentaitoinen) osakas joskus pidempään.

Keskusteltiin talon hankinnoista. Todettiin että kalustus on täydentynyt pikku hiljaa ilman erityistä suunnitelmaa, kiitos hankintoja tehneiden kävijöiden oman aktiivisuuden. Oltiin yhtä mieltä siitä, että hankintojen ennakkosuunnittelu vähentäisi mahdollista jurputusta yhteisten varojen käytöstä ja kalusteiden ym. valinnoista. Priorisoitiin seuraavat hankinnat tärkeimmiksi:
-	uusi patja yläkerran pienen makuuhuoneen vanhaan sänkyyn, ei standardikokoa, pitää tilata (samaa sarjaa olevat sänky, vaatekaappi ja yöpöytä ostettu edullisesti, sopivat kooltaan ja tyyliltään, mutta sängyn patja on surkea)
-	uusi isokokoinen puutarhapöytä, päätettiin että järkevä hankinta olisi valurautainen laattapintainen pöytä, joka olisi säänkestävä, näitä ollut edulliseen hintaan esim. Intermarchéssa
-	olohuoneeseen uusi vuodesohva, vanhan voisi siirtää varavuoteeksi vinttiin/ateljeehen 
-	olohuoneen pöytä+tuoliryhmän tuolien uusiminen, voisiko päällystää edullisesti uudelleen?
-	lisäpolkupyörä, esim. hyväkuntoinen käytetty tai uusi, Ylä-Anttilat katsastavat keväällä 2007
-	yläkerran ison makuuhuoneen lampun sähköistyksessä lienee vikaa, uusi lamppu tai vanhan piuhojen uusiminen

10# Kokouksen päättäminen ja uuden kokouksen ajankohta
Sari päätti kokouksen. Vuoden 2008 talokokouksen ajankohta on perjantai 1. helmikuuta 2008.

Vakuudeksi

Sari Sahlberg			Harri Luukkanen
kokouksen pj.			kokouksen sihteeri